# קריאה ראשונה

סיכום ראשוני של המחזה.

* מה הסיפור? קווי העלילה? – הסיפור מכיל מספר קווי עלילה שכל אחד מהם מספר על קונפליקט אחר וכולם משתלבים ביחד:  
  + **הג'טס והשארקס**: שתי חבורות נוער שנלחמות על בעלות הרחוב. הג'טס היא כנופייה של מקומיים בעוד השארקס הם מהגרים חדשים מפוארטו ריקו. בתחילת הסיפור החבורות מבינות שהרחוב קטן מדי לשתיהן וקובעות קרב מסודר בו יוחלט עתיד הרחוב. לאחר שהקרב יוצא משליטה ומנהיגי שתי החבורות נהרגים בו שתי החבורות עוברות טלטלה. השארקס דורשים נקמה ואחד מהם (צ'ינו) יוצא לרצוח את רוצחו של ברנארדו (מנהיג השארקס) בהצלחה.
  + **טוני ומריה**: טוני היה ממייסדי הג'טס ועזב את החבורה כמה זמן לפני תחילת המחזה. ריף (מנהיגת הג'טס) מעוניינת לגייס אותו בחזרה לשורות הג'טס כדי שיעזור במלחמה אך הוא לא מעוניין במלחמה. בתחילה מנסה להימנע ובהמשך מנסה למנוע. במהלך נשף ריקודים שקורה יום לפני הקרב טוני פוגש במריה, אחותו של ברנארדו (מנהיג השארקס) והשניים מתאהבים. ברנארדו מתנגד מאוד לאהבתם ומבקש להפריד ביניהם וללמד את טוני לקח. בקרב כאשר טוני מגיע לעצור ברנרדו מנסה להילחם בטוני לא מעוניין להילחם. כאשר הקרב יוצא משליטה ברנארדו רוצח את ריף וטוני רוצח את ברנארדו. טוני חוזר למריה, מתוודה על האמת והשניים מחליטים לברוח יחדיו. נמסר לאוזני טוני השקר שמריה נרצחה והוא מחפש את זה שלכאורה רצח אותה ולמעשה מעוניין לרצוח את טוני. הוא מגלה שמריה בחיים ונרצח מיד עם הגילוי.
  + **אניטה**: אניטה היא זוגתו של ברנארדו וחברה טובה של מריה. היא תומכת במריה בתוך הגבולות ששיוכן מציב להן לאורך רוב הסיפור. כאשר ברנארדו נרצח בידי טוני אניטה חצויה, היא אוהבת את מריה אבל גם אהבה את ברנארדו, מריה מסבירה לה את הצד שלה ומדוע סלחה לטוני ואניטה מבינה ומבקשת לעזור לה. היא הולכת להודיע לטוני שמריה מתעכבת וסופגת השפלה איומה מהג'טס שבסופה בוחרת לשקר להם ולטוני שמריה מתה בידי הבחור שמבקש לרצוח את טוני.
  + **צעירים מול מבוגרים**: הג'טס והשארקס מתחמקים ולועגים למשטרה שמנסה להשליט סדר ברחובות ולדוק שמנסה לעזור להם. קצין המשטרה שראנק רוצה לצאת מהתפקיד שלו ולעבור לתפקיד אחר ועבורו כל האמצעים כשרים, הוא מבדיל בין הג'טס לשארקס באופן גזעני והם מעדיפים אלה את אלה על פניו. סיידר היא שוטרת זוטרה ששראנק משחק בה בגסות ושוביניזם אך בסוף כמרד קטן עוזרת לטוני לברוח במקום לאסור אותו בעבור הפשע שעשה
* מי הדמויות? (כבר עסקנו בזה המון אבל הנה עוד סיכום. **שימו לב** ההצעות למוטיבציות שכתבתי הן בגדר הצעה אפילו שכבר עבדנו עם השחקנים ויכול להשתנות על ידי השחקנים)  
  + **הג'טס כדמות**: כנופייה של ילדים עזובים. מגיעים מרקע קשה של עוני ומשפחה שלא מכילה אותם. מוציאים אגרסיות ברחוב. ייסדו את הכנופייה טוני וריף כדי לתת בית לכל אותם ילדים עזובים ועצובים. מתפקדים כמשפחה שאין לאף אחד מהם.  
    **מה רוצים?** משפחה ושייכות + להרגיש שליטה (הרחוב כמטאפורה לחייהם)  
    **מה מונע מהם?** המשפחות שאיתם גדלו, המשטרה שמנסה לעצור אותם  
    **מה עושים על מנת להתגבר?** שומרים אחד על השני, על אחדות הכנופייה ועל הרחוב
  + **השארקס כדמות**: בני נוער מהגרים חדשים מפוארטו ריקו, מפוצלים לבנים ולבנות. הבנים חווים את אמריקה כשקר וכאכזבה משום שהם זוכים ליחס גזעני ולאכיפה סלקטיבית מהמשטרה יחד עם הג'טס שמציקים להם בגלל צבע עורם והמבטא שלהם. הבנות חוות חירות שלא הייתה להן קודם. לא מעוניינות במלחמות אלא בעבודה, בהנאה ובשיפור מעמדן שמתאפשר להן כעת. בעת הלחימה בעוד הבנים מעוניינים להילחם בכל הכוח הבנות מסויגות, הן לא מעוניינות באלימות מיותרת אך הן לומדות להבין כי זו מלחמה שנכפתה עליהן ועליהן לתמוך בבני זוגן.  
    **מה רוצים?** חיים טובים יותר בביטחון  
    **מה מונע מהם?** גזענות, הג'טס (גם פערי שפה) -> החברה כולה שמה להם רגל   
    **מה עושים על מנת להתגבר?** נשים – זורמות עם המציאות (שכבר טובה יותר להן) וגברים – נלחמים.
  + **טוני**: ג'ט לשעבר. ייסד את הכנופייה יחד עם ריף. בחור פעלתן ששואף תמיד להיות בפעולה כדי לממש את ייעודו. אחרי שעזב את הג'טס הוא הרגיש מעט ריקנות אך כשפגש את מריה מהר מצא לו ייעוד חדש אחריו הוא יכול לרדוף ולפעול למענו. אחריו הקרב שבו הוא רצח את ברנארדו טוני מפסיק לרדוף ומתחיל לברוח (הייעוד החדש שלו הוא בריחה אם תרצו) וכשמגלה שמריה מתה הוא כבר לא בורח מהחוק שאחריו אלא מעצמו בדרך אל מותו.  
    **מה רוצה?** משמעות, לחיות חיים גדולים  
    **מה מונע ממנו?** ההרגל, התחייבויות עבר והשעמום **מה עושה על מנת להתגבר?** רודף תמיד, תמיד להיות בפעולה לטובת הדבר שגדול ממנו
  + **מריה**: נערה צעירה חולמנית וילדותית, גדלה והתחנכה על סיפורי אגדות. הגיעה לא מזמן מפוארטו ריקו יחד עם אחיה ברנארדו וזוגתו אניטה. רוצה לפרוץ ולצאת אל העולם ובמיוחד חופש וחירות שלא היו זמינים לה בפוארטו ריקו ואחיה מנסה למנוע ממנה גם עכשיו באמריקה. החופש הזה מגולם בהתאהבות בטוני שהוא מקומי ולא כפוף לתכתיבים שהיא מכירה (הוא אפילו כבר לא בג'טס)  
    **מה רוצה?** חופש, לפרוץ ולפרוח   
    **מה מונע ממנה?** התרבות השמרנית ממנה באה, אחיה ברנארדו  
    **מה עושה על מנת להתגבר?** מתווכחת כמה שהיא יכולה ומחכה למשהו או מישהו שיגיע ויוציא אותה אל החופשי
  + **ריף**: מנהיגת הג'טס. פעם הנהיגה יחד עם טוני ועכשיו מנהיגה לבד מול אויב חדש ולא מוכר. ריף היא ילדה עזובה כמו כל שאר הג'טס, גרה בבית של טוני. הצורך שלה בג'טס הוא כמו של כל השאר – במשפחה. אוהבת את טוני ומעריכה אותו מאוד, הם החברים הכי טובים עוד מילדות.  
    **מה רוצה?** משפחה, להיות שייכת ואהובה. יציבות  
    **מה מונע ממנה?** הרקע הקשה ממנו באה  
    **מה עושה על מנת להתגבר?** מנהיגה את הג'טס אחרי שטוני עזב, אסור שהג'טס יתפרקו (מכשירה את אייס שימשיך אותה)
  + **ברנארדו**: בחור צעיר ומהגר חדש מפוארטו ריקו. בחור חסר סבלנות ונוטה לרגזנות. מרגיש שהחלום האמריקאי רימה אותו ודורש להילחם על מעמדו בארצו החדשה. ניצחון מול הג'טס מסמל בעיניו לכבוש ולהרוויח את מקומו במקום החדש.  
    **מה רוצה?** לכבוש את מקומו כפי שמגיע לו  
    **מה מונע ממנו?** הגזענות הממסדית והג'טס והמשטרה שנוהגים כלפיו באלימות  
    **מה עושה על מנת להתגבר?** מנהיג את חבריו להילחם בכל הכוח. אסור להם לותר על הכבוד.
  + **אניטה**: עומדת בין ברנארדו למריה. מצד אחד תומכת בברנארדו בעוקצנות ומבינה שאין לה דרך לעצור אותו ושעליה להשלים עם המצב אך גם תומכת במריה ומאפשרת לה חירות במידה מסויימת ואף מאשרת את מערכת היחסים בינה לבין טוני. לאחר שסופגת את ההשפלה בניסיון לסייע לטוני ומריה היא מבינה שלמרות תקוותיה החיוביות אין לה מקום באמריקה ותמיד היא תהיה מהגרת לא רצויה.  
    **מה רוצה?** שלום. לחיות את חייה החדשים בשלווה ונחת בלי מלחמות ומריבות מיותרות. לתת למריה את החירות ששתיהן שואפות אליה.   
    **מה מונע ממנה?** המריבות בין השארקס והג'טס שחודרות גם לתוך הבית. תפיסותיו המיושנות של ברנארדו  
    **מה עושה על מנת להתגבר?** מנסה להראות צדדים אחרים לכל אחד מהצדדים. מנסה להיות קונטרה לברנארדו, לתווך בין ברנארדו ומריה ובכל להיות ניטרלית. מנסה לעזור לטוני ומריה בסוף כדי לצודד באהבה ולא באף צד במלחמה המיותרת שגובה את חיי חפים מפשע.
  + **שראנק:**  קצין משטרה נרגן וחם מזג. קיבל הצבה שאינו מרוצה ממנה בלשון המעטה ותחתיו שוטרים שהוא לא מעריך בלשון המטעה. הוא מרגיש שכולם תוקעים לו מקלות בגלגלים בדרכו למעלה אבל שאם ירצה להמשיך עליו למלא את התפקיד בהצלחה, גם אם בחוסר חשק. שונא את השארקס ומנסה להתקרב לג'טס ככלי אסטרטגי, גם הם בני מהגרים ובני נוער פוחזים ולא יוצלחים בעיניו.  
    **מה רוצה בחיים?** שליטה, כבוד והערכה. להתקדם במשטרה, שהנערים יכבדו אותו.  
    **מה מונע ממנו?** ההצבה הנוכחית במשטרה, היחס המזלזל מהנערים, השוטרים חסרי התועלת ששמו תחתיו. אולי גם ילדותו הקשה.  
    **מה עושה על מנת להתגבר?** מנסה לשדר סמכות ולהתקרב מעט לנערים כדי שישתפו איתו פעולה. ללא הצלחה.
  + **קראפקי**: סמל במשטרה כבר זמן רב. לא העיפרון הכי חד בקלמר שגם חש תסכול מהעובדה שאינו מקבל קידום כבר זמן רב. עושה את עבודתו כיצד שיכול ובלי הרבה מאוד חשק אך שמח מבדלי ההישגים שמצליח להשיג.
  + **דוק:** בעל בית המרקחת השכונתי. אדם מבוגר ומוותיקי השכונה. הבוס של טוני. רוצה לעזור לג'טס ולהשכין שלום אך פוחד להתקרב יותר מדי. חסר ביטחון בעצמו וביכולתו לשנות. אדם חרדתי ודאגן.
  + **פרטנר וקוליג**: שני שוטרים חדשים יחסית במשטרה. שוטרים גרועים מאוד שאינם יודעים מה הם עושים אבל מאוד מנסים בכל זאת. הם האתנחתא הקומית של המחזה.
  + **סיידר**: שוטרת חדשה יחסית. התגייסה למשטרה כדי לעזור ולשנות אבל סופגת יחס רע ושוביניסטי מצד המשטרה כארגון ומצד השוטרים שלצידה. שראנק מתייחס אליה כאל נערת צד שלו והיא נאלצת לקבל את כל זה כדי להמשיך ולשרת במשטרה. לאורך המחזה היא מתקשה יותר ויותר להכיל את היחס הזה ולכן בסוף כאקט מרדני עוזרת לטוני. מבינה שהצדק לא בהכרח הולך יד ביד עם החוק והשינוי לא ייעשה על ידי גוף כזה.
  + **גלאד האנד**: עובד סוציאלי מנותק וחסר כריזמה. נשלח לטפל בבעיית האלימות בשכונה אך אין לו שום כלים להבין ולעזור לנערים האלה וגם לא אף נקודת ממשק איתם. הוא לא מבין אותם ולכן משתמש בכלים המעטים והלא מתאימים שניתנו לו בבית הספר לעבודה סוציאלית. זוכה ליחס מזלזל מהנערים ונכשל בתפקידו.
* **מה המסר במחזה?** – הצלחתי לחשוב על כמה אפשריים:
  + אלימות רק מובילה לעוד אלימות
  + האהבה לא מנצחת
  + המבוגרים מזלזלים בצעירים והוותיקים בחדשים
* **פרטים שהבחנתי בהם במחזה:**
  + **וותיקים לעמת חדשים** -גם בתוך הכנופיות, גם בין הכנופיות וגם בין מבוגרים לצעירים. הוותיקים משתעשעים בצעירים או בזים להם. יש את הצעירים שנלחמים בזה (אקשן, שארקס, מריה) ויש את הנכנעים (בייבי ג'ון, צ'ינו, פארטנר וקוליג). סיידר בתחילה נכנעת אך בסוף נלחמת (גברים מול נשים היא דוגמה חזקה יותר כאן של ותיקים מול צעירים)
  + צביעות – הג'טס הם בני מהגרים ולא בהכרח היו מוכנים שהוריהם יקבלו את היחס שהם נותנים לשארקס.
  + **האהבה של טוני ומריה נועדה לכישלון.** לאורך כל המחזה כל הסימנים מראים שהם לא צריכים להיות ביחד אך שניהם מתעלמים לחלוטין מהמציאות וממציאים לעצמם עולם פנטזיה בו יצליחו להיות יחד ומאוחר יותר לברוח. הסימנים הולכים ומחמירים לאורך המחזה (ברנארדו מכה את טוני -> יהיה קרב כולל ->טוני רוצח את ברנארדו -> לצ'ינו יש אקדח) לאהבה של טוני ומריה אין שום אחיזה בקרקע.
  + **אף חלום לא עומד בפני המציאות**. טוני ומריה ניסו לעצור את הקרב ואת ההרג אך הדבר היחיד ששם קץ לשנאה הוא המוות של טוני וההתעמתות של מריה התמימה עם חברי הכנופיות. מריה במקרה הזה היא התקווה והאהבה המרחפת באוויר שאולצה לרדת לקרקע בעקבות השנאה שעברה את הגבולות והרגה את החלום. לשנאה במחזה יש המון אחיזה בקרקע, היא מבוססת על חוויות שליליות של השארקס מהג'טס ובכלל מהחברה, הג'טס פוחדים מהשארקס והגזענות ושנאת הזרים היא חלק בלתי נפרד מהאנושיות.
  + **כל הצדדים המחזמר שומרים על קיבעון מחשבתי** אף צד לא מוכן לזוז מהמשבצת שלו, להקשיב לצד השני או לעצור ולחשוב עד שנהיה מאוחר מדי. (גם לא טוני ומריה שלא מקשיבים לאף אחד)
* **מילים או ביטויים מיוחדים במחזה**:
  + היחס לגרמי השמיים. "האדמה הפכה לכוכב", "ירח של חמלה", "מסע לירח", "אנחנו 20 מטר באוויר" וכו' האהבה של טוני ומריה היא בכוכבים ובגרמי השמיים, אין לה אחיזה בקרקע.
  + היחס של אניטה לגוף של ברנארדו "אתה צריך לבדוק את הבטן שלך" וכו' היא מתייחסת לכך שהוא פועל מתוך רחשי קיבה כמו חיית פרא ולא מתוך מחשבה.
* **מה הופך את המחזה לטוב ומהנה?**
  + הוא מאתגר tropes שנחשבים לסדרי עולם בהרבה יצירות ומראה שהעולם לא ככה
  + הוא מצליח להאניש רגשות וסדרי עולם בצורה שאפשר להתחבר אליה

# קריאה שנייה

## העלילה:

במחזמר שלנו יש שלושה קווי עלילה מרכזיים אותם אפרוש בפניכם כעת:

1. **הכנופיות:**
   1. **אקספוזיציה**: הג'טס והשארקס הן שתי כנופיות רחוב הנלחמות על פיסת רחוב קטנה בניו יורק. הג'טס בני מהגרים מקומיים והשארקס מהגרים חדשים מפוארטו ריקו.
   2. **קונפליקט**: שתי החבורות נקלעות לתגרה כוללת באמצע מגרש הכדורסל לאור יום. לאחר שהשוטרים מפרידים ביניהם הג'טס מחליטים לאתגר את השארקס לקרב כולל אודותיו יוחלט במועצת מלחמה באותו הערב
   3. **הסתבכות**: שתי החבורות נפגשות באולם הספורט שבמתנ"ס השכונתי לנשף ריקודים בהם טוני (ג'ט לשעבר) רוקד ומתנשק עם מריה (אחותו של ברנארדו מנהיג השארקס) הדבר מוביל לחיכוך נוסף בין החבורות כשברנארדו מפריד ביניהם באלימות. ריף (מנהיג הג'טס) קובע עם ברנארדו את מועצת המלחמה. טוני מתערב במועצת המלחמה ומשכנע אותם לקרב של אחד על אחד של נציגים משתי החבורות.
   4. **שיא**: הג'טס והשארקס נפגשים לקרב. טוני מנסה לעצור אותם. הקרב מתלקח ובמהלכו ברנארדו רוצח את ריף וטוני רוצח את ברנארדו. טוני מצליח לברוח ומחפש את מריה.
   5. **התרה**: הכנופיות יורדות למחתרת ומנסות להבין איך להמשיך מכאן לאחר שהמנהיגים של שתיהן נהרגו. הג'טס בוחרים להוריד פרופיל ולנסות ולעזור לטוני. השארקס עסוקים במאבקי כוח עד שצ'ינו קם עם תוכנית לרצוח את טוני.
   6. **סיום**: צ'ינו מוצא את טוני (שמנסה בכלל למצוא אותו) ורוצח אותו מיד כשמוצא את מריה.
2. **טוני ומריה**
   1. **אקספוזיציה**: טוני הוא ג'ט לשעבר שעזב את הכנופייה במטרה להקדם בחיים. הוא מתקשה למצוא לעצמו ייעוד חדש שימלא אותו כמו להיות חבק בג'טס. מריה היא נערה תמימה וחולמנית שבדיוק היגרה לניו יורק מפוארטו ריקו, חולמת על חופש ועל פריצה מהגבולות שמציבה לה התרבות שלה.
   2. **קונפליקט**: טוני ומריה נפגשים בנשף. הסקרנות בוערת בשניהם. הם מבינים ששניהם מחפשים משהו יותר משיש להם ומוצאים אותו זה בזה. הם רוקדים ומתנשקים ומופרדים באלימות על ידי ברנארדו. טוני מוצא את מריה מאוחר יותר והשניים מתאהבים על מרפסת ביתה של מריה.
   3. **סיבוך**: מריה מגלה על הקרב ושולחת את טוני לעצור את הקרב. טוני מנסה לעצור את הקרב אך הקרב מסתבך וברנארדו נרצח.
   4. **שיא**: טוני חוזר למריה שגילתה שהוא רצח את אחיה. הם בוחרים זה בזו וטוני הוגה תוכנית בריחה לשניהם והולך להשיג כסף מדוק. אניטה מגלה, כועסת על מריה אבל בוחרת לתמוך בה לזכר האהבה שהייתה בה לברנארדו ויוצאת למסור לטוני שמריה מתעכבת כשמגיעים השוטרים.
   5. **התרה**: אניטה עוברת השפלה בידי הג'טס ומשקרת להם שצ'ינו רצח את מריה. השקר מתגלה לטוני וטוני שבטוח שמריה מתה יוצא לחפש אחר צ'ינו כדי למות יחד איתה.
   6. **סיום**: טוני מוצא את מריה חיה, שניהם מתחבקים וצ'ינו יורה בו. מריה שבורת הלב מטיחה בהם את נאום התוכחה שלה על מה ששנאה יכולה לעשות
3. **אניטה**:
   1. **אקספוזיציה**: אניטה היא נערה מהגרת טרייה מפוארטו ריקו וזוגתו של ברנארדו. חברה טובה למריה. מתווכת בין ברנארדו הכובל למריה הכמהה לחופש.
   2. **קונפליקט**: אחרי שברנארדו מפריד באלימות בין טוני ומריה אניטה מנסה להרגיע אותו ולהזכיר לו שבאמריקה נערה צעירה יכולה להתאהב גם בלי שירדו בה. ברנארדו מסרב להקשיב וטוען שהם בכלל לא אמריקאים.
   3. **סיבוך**: אניטה מגלה שטוני ומריה אוהבים לאחר שמספרת למריה על הקרב שמתוכנן באותו הערב ומחליטה להעלים עין כתמיכה שקטה ומסוייגת באהבתם הצעירה.
   4. **שיא**: ברנארדו נרצח ואניטה מגלה שטוני רצח אותו. היא מפצירה במריה לעזוב אותו אך כשזו מסרבת היא דווקא מבינה לליבה ובוחרת לעזור לה.
   5. **התרה**: אניטה עוברת השפלה בידי הג'טס לאחר שביקשה לעזור לטוני ובאה בשלום.
   6. **סיום**: אניטה מפנימה את השנאה אל הג'טס ורוצה לפגוע בהם. משקרת להם שמריה מתה כדי לפגוע בטוני.

שני קויו עלילה משני נוספים במחזמר ששווה להתייחס אליהם הם: בשארקס הוא הנשים מול הגברים:

1. **אקספוזיציה**: הגברים מרגישים מרומים מהחלום האמריקאי וזוכים ליחס גזעני ומשפיל. הנשים זוכות להזדמנויות ולזכויות שלא זכו להן בפוארטו ריקו ורואות את אמריקה באור חיובי.
2. **קונפליקט**: אחרי הנשף על הגג הגברים והנשים מדברים על טוני ומריה. הנשים נראות תומכות במריה ולא מוטרדות מהרומן עם גבר אמריקאי בעוד הגברים מסרבים לקבל את זה ומתכננים להתחיל מלחמה. פפה וקונסואלו משוחחים, פפה מתחילה לועג לתמימותה של קונסואלו שבטוחה בצדקת דרכה, הוא מצליח לשכנע אותה שבאמת יש ממה לחשוש אבל היא עדיין מסויגת
3. **סיבוך**: הבנות מצטרפות למועצת המלחמה מדאגה ומרצון להשגיח בעקבות החשש של קונסואלו. הן רואות את השיח האלים ואת היריבות האמיתית כמו גם את היחס המזלזל מהמשטרה. הסכנה המדומיינת של הבנים נראית אמיתית פתאום.
4. **שיא**: הקרב. ברנארדו נרצח והדו קרב הופך לקרב כול, הסכנה אמיתית מאי פעם והרבה יותר גרועה משחשבו שאפשרי.
5. **התרה**: השארקס מתכנסים אחרי הקרב. הנשים מבינות שהגברים צדקו כל הזמן, העולם אכן רע ומסוכן כמו שטענו. הן מתחילות ביניהן מאבקי כוח פנימיים על הירושה של "תפקידה של אניטה" ותפקידים אחרים בכנופייה בעוד הגברים מנסים לאסוף את השברים. עבור הנשים זה מאבק חדש והן מנסות לנהל אותו והגברים מנסים לעכל את שינוי הגישה של הנשים.
6. **סיום**: צ'ינו מצהיר על כוונתו לרצוח את טוני. הגברים והנשים יחדיו מתיישרים סביבו ותומכים בו ללא סייגים.

ובג'טס גבריות רגישה למול הגבריות המחוספסת והאלימה הקלאסית (קו העלילה של בייבי ג'ון – קרדיט עצום ליובל בקר שהעלה זאת בפניי)

1. **אקספוזיציה**: בייבי ג'ון הוא חבר בג'טס שלא מצליח לגמרי להשתלב בנוף. מדובר בבחור רגיש שמוקף בגברים קשוחים ובנשים קשוחות עוד יותר. אפילו נתנו לו את הכינוי "בייבי ג'ון" כלעג לרגישות שלו.
2. **קונפליקט:** אחרי התגרה במגרש הכדורסל מתחילים בג'טס לתכנן את הקרב הכולל ואת מועצת המלחמה. מתחיל דיבור על כלי נשק שמשולהב על ידי כל חברי הכנופייה, בייבי ג'ון מנסה מעט להרגיע את הרוחות אך ללא הצלחה, סופג בוז.
3. **סיבוך:** לפני מועצת המלחמה בהתכוננות, חברי הכונפייה לועגים מעט לבייבי ג'ון, מכנים אותו ילדותי ופחדן. (הסצנה עם קפטן מארוול)
4. **שיא:** הקרב. פחדיו של בייבי ג'ון כולם התממשו והאיומים הפכו לקרב כולל שכלל בתוכו רצח כפול.
5. **התרה:** הסצינה עם איי-ראב על הגג, בייבי ג'ון כר לא מצליח לכבוש את הרגישות שלו ובוכה על האובדן אך בסתר כדי שלא ייראו, הוא לא מבין למה הוא בוכה אך הוא מבין שלא יוכל יותר להסתיר את הרגשות שלו, גם אם מעולם לא למד להבין אותם. איי-ראב דואגת לו ומגנה עליו מפני הג'טס האחרים.
6. **סיום:** בייבי ג'ון מפנים את החלק שהוא יכול למלא והולך להציל את טוני, לכשטוני מת הוא הראשון מהג'טס שדואג למריה ומניח עליה את המטפחת השחורה.

## מיקום, זמן ונראות של המחזה

הרחובות של שכונת עוני בניו יורק בשנות החמישים. רחובות אפלים ומוזנחים. זיהום אוויר, פגרי חתולים, נרקומנים זרוקים ברחובות, ניידות משטרה בכל מקום. כל יום קורה פשע אחר וזה כבר לא מרגש אף אחד. אזורי תעשייה אפורים, חנויות קטנות של מקומיים. דוכני עיתונים עם מגזיני עירום וספרות זולה.

הסט הוא של בניינים עם לבנים חשופות, חלונות שתלויה מהם כביסה, סמטאות חשוכות, פנסי רחוב נמוכים ישנים, בקבוקים זרוקים, עיתונים מתעופפים ברוח, אור מעומעם, אפלה, אנשים לבושי בגדים מרופטים, מעטים בחליפות חומות זולות עם מעילים חומים-אפורים אין פארקים עם דשא, אור השמש כמעט ולא מגיע לשכונה הזו מבעד לבניינים הבנויים בצפיפות.

מבחינת צבעים מובילים – המחזמר מתחיל באפור, הופך אט אט בהדרגה לאדום ומאדום לשחור.

טוני ומריה צחורים ולבנים ובכלל מבחינת הנראות לא משתלבים במציאות האפורה. הם מנותקים מסביבתם ומופרדים ממנה ויזואלית כשם שהם נפרדים ומנותקים מהמציאות.

## התחושה במחזה

התחושה הכללית במחזה היא של חוסר מנוח שמתפתח למרץ ולהט אך לבסוף מוחלף בייאוש וחוסר תקווה. מי שנולד בשכונה הזו כנראה לא יצליח לצאת ממנה אך אסור לו לקפוא על שמריו, הסכנה אורבת תמיד מעבר לפינה.   
בתחילה הג'טס מתנועעים בה בקלילות כי היא ביתם וממלכתם אך השארקס דרוכים, נחושים להגן על עצמם ולכבוש את מקומם שמגיע להם כחוק עד שהעניינים מרוב הלהט יוצאים משליטה ומורידים אותם עמוק לבור.  
טוני ומריה חסרי מנוח, מוצאים זה את זו ובמן תקווה מדומיינת בונים לעצמם עולם פנטזיה שנשבר ומותיר את טוני מת ואת מריה חסרת תקווה. הגברים והנשים במאבק תמידי על "האמת" של מעברם לאמריקה, לאט לאט הנשים מבינות את המציאות העגומה ובסוף המחזמר מתכנסות לייאושם של הגברים.

# תבנית לפירוק סצינה:

**מה רואים?** צבעים, מיקום (פנים/חוץ, תיאור הסביבה), מה נמצא על הבמה? מי נמצא על הבמה? כיצד עומדים?

**מה שומעים?** מוזיקת רקע, קולות רקע, שקט, פרטיטורת טקסט

**מה מרגישים?** אווירה קלילה/כבדה, רגשות שעולות לדמויות, רגשות שנרצה לעורר אצל הקהל

**דמויות/חבורות בסצינה**: מה רוצה כל צד? מה מונע ממנו לקבל את מבוקשו? כיצד מנסה להתגבר על זה? כיצד רואה את הדמויות הנוספות שאיתו בסצינה?